CELEX: 32022D1024
Language: sl
Date: 2022-04-07 00:00:00
Title: Sklep Sveta (EU) 2022/1024 z dne 7. aprila 2022 o stališču, ki se v imenu Evropske unije zastopa na Konferenci pogodbenic Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini glede sprememb Priloge III k tej konvenciji

29.6.2022   
               
               
                  SL
               
               
                  Uradni list Evropske unije
               
               
                  L 172/9
               
            
         SKLEP SVETA (EU) 2022/1024
         z dne 7. aprila 2022
         o stališču, ki se v imenu Evropske unije zastopa na Konferenci pogodbenic Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini glede sprememb Priloge III k tej konvenciji
         SVET EVROPSKE UNIJE JE –
         ob upoštevanju Pogodbe o delovanju Evropske unije ter zlasti člena 192(1) in člena 207(3) ter člena 207(4), prvega pododstavka, v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Rotterdamska konvencija o postopku soglasja po predhodnem obveščanju za določene nevarne kemikalije in pesticide v mednarodni trgovini (v nadaljnjem besedilu: Konvencija) je začela veljati 24. februarja 2004 in je bila v imenu Unije sklenjena s Sklepom Sveta 2006/730/ES (1).
                  
               
                     (2)
                  
                  
                     Konvencija se v Uniji izvaja z Uredbo (EU) št. 649/2012 Evropskega parlamenta in Sveta (2).
                  
               
                     (3)
                  
                  
                     Konferenca pogodbenic Konvencije lahko na podlagi člena 7 Konvencije uvrsti kemikalije v Prilogo III h Konvenciji.
                  
               
                     (4)
                  
                  
                     Pričakuje se, da bodo na desetem zasedanju Konference pogodbenic Konvencije sprejeti sklepi o uvrstitvi nadaljnjih kemikalij v Prilogo III h Konvenciji.
                  
               
                     (5)
                  
                  
                     Da se pogodbenicam uvoznicam zagotovi varstvo, ki ga zagotavlja Konvencija, in ker so vsa zadevna merila iz Konvencije izpolnjena, je potrebno in ustrezno podpreti priporočilo odbora za pregled kemikalij v okviru Konvencije, glede vključitve acetoklora, karbosulfana, krizotilnega azbesta, dekabromodifenil etra, fentiona , določenih tekočih formulacij, ki vsebujejo parakvat diklorid, ter perfluorooktanojske kisline (PFOA), njenih soli in njej sorodnih spojin v Prilogo III h Konvenciji. Uporaba navedenih kemikalij je že prepovedana ali strogo omejena v Uniji in na podlagi Uredbe (EU) št. 649/2012 za večino veljajo strožje izvozne zahteve od zahtev Konvencije.
                  
               
                     (6)
                  
                  
                     Primerno je določiti stališče, ki se v imenu Unije zastopa na desetem zasedanju Konference pogodbenic v zvezi s spremembami Priloge III h Konvenciji, saj bodo te spremembe za Unijo zavezujoče –
                  
               SPREJEL NASLEDNJI SKLEP:
         
            Člen 1
            Stališče, ki se v imenu Unije zastopa na desetem zasedanju Konference pogodbenic Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini, je, da se podpre spremembe Priloge III h Konvenciji glede vključitve acetoklora, karbosulfana, krizotilnega azbesta, dekabromodifenil etra, fentiona (formulacije z zelo majhnim volumnom (ULV) s koncentracijo aktivne snovi 640 g/l ali več), tekočih formulacij (koncentrat za emulzijo in topni koncentrat), ki vsebujejo parakvat diklorid v koncentraciji 276 g/l ali več, kar ustreza koncentraciji parakvat iona 200 g/l ali več, ter perfluorooktanojske kisline (PFOA), njenih soli in njej sorodnih spojin.
         
         
            Člen 2
            Glede na razvoj dogodkov na desetem zasedanju Konference pogodbenic se lahko predstavniki Unije ob posvetovanju z državami članicami na usklajevalnih sestankih na kraju samem dogovorijo o izpopolnitvah stališča iz člena 1 brez nadaljnjega sklepa Sveta.
         
         
            Člen 3
            Ta sklep začne veljati na dan sprejetja.
         
         
            V Bruslju, 7. aprila 2022
            
               
                  Za Svet
               
               
                  predsednik
               
               J. DENORMANDIE
            
         
         
            (1)  Sklep Sveta 2006/730/ES z dne 25. septembra 2006 o sklenitvi Rotterdamske konvencije o postopku soglasja po predhodnem obveščanju za določene nevarne kemikalije in pesticide v mednarodni trgovini v imenu Skupnosti (UL L 299, 28.10.2006, str. 23).
         
            (2)  Uredba (EU) št. 649/2012 Evropskega parlamenta in Sveta z dne 4. julija 2012 o izvozu in uvozu nevarnih kemikalij (UL L 201, 27.7.2012, str. 60).